Akteur sê jammer ná sluipmoord-grap oor Donald TrumpJohnny Depp (Foto: Wikipedia) Die bekende Amerikaanse akteur Johnny Depp het Vrydag om verskoning gevra vir ŉ sluipmoord-grap wat hy Donderdag tydens die Glastonbury Festival oor die Amerikaanse president, Donald Trump, gemaak het. Die Pirates of the Caribbean-akteur se aanmerking het die wenkbroue van die Withuis en talle op sosiale media laat lig toe hy tydens ŉ gesprek vir die gehoor gevra het: “Wanneer was die laaste keer wat ŉ akteur ŉ president in ŉ sluipmoord vermoor het?” Die gehoor het egter uitbundig vir hom hande geklap en hom toegejuig. In ŉ verklaring uit Trump se kantoor, het die president Depp se aanmerking veroordeel. “President Trump veroordeel geweld in alle vorme en dit is hartseer dat ander soos Johnny Depp nie sy leiding volg nie. Ons hoop dat mnr. Depp se kollegas hulself so sterk sal uitspreek teen dié tipe retoriek soos wat hulle sou doen as dit gerig was op ŉ lid van die demokratiese party,” het die verklaring gelui. Depp het intussen in ŉ verklaring om verskoning gevra vir dié aanmerking. “Ek vra om verskoning vir die swak grap oor president Trump. Dit het nie uitgekom soos ek dit bedoel het nie, en ek het geen kwaad daarmee bedoel nie. Ek wou niemand daarmee benadeel het nie.” Bron: CBS